ঢাকা, ১২ জুন : বিএনপি জামায়াতের ডাকা ৩৬ ঘণ্টার হরতালের প্রথম দিন রোববার ঢাকাসহ সারাদেশে মোট দুইশ ৫৬ জনকে গ্রেফতার করেছে পুলিশ। এদের মধ্যে ৭২ জনকে বিভিন্ন মেয়াদে সাজা দিয়েছে ভ্রাম্যমাণ আদালত। পুলিশ সদর দফতর নিয়ন্ত্রণ কক্ষের তথ্য মতে, রোববার হরতাল চলাকালে ঢাকা মহানগরীতে ১২৩ জন, চট্টগ্রাম মহানগরীতে ১৮ জন, রাজশাহী মহানগরীতে দুই জন, সিলেট মহানগরীতে পাঁচজন, বরিশাল মহানগরীতে একজন ও খুলনা মহানগরীতে ৩৭ জনকে গ্রেফতার করা হয়। এছাড়াও পুলিশ ঢাকা রেঞ্জে ১৩  জন, চট্টগ্রাম রেঞ্জে ১৫ জন, রাজশাহী রেঞ্জে ১৩ জন, খুলনা রেঞ্জে ১০ জন, বরিশাল রেঞ্জে ৩ জন, সিলেট রেঞ্জে ২ জন এবং রংপুর রেঞ্জে ১৪ জনকে গ্রেফতার করেছে। একমাত্র পুলিশের হাইওয়ে রেঞ্জে কোনো গ্রেফতার নেই বলে জানিয়েছে নিয়ন্ত্রণ কক্ষ। পুলিশ সদর দফতরের নিয়ন্ত্রণ কক্ষ থেকে জানানো হয়েছে, গ্রেফতারকৃতদের মধ্যে মোট ৭২ জনকে বিভিন্ন মেয়াদে সাজা দেয়া হয়েছে। এরমধ্যে ঢাকা মহানগরীতে ৫৮ জন, খুলনা মহানগরীতেতে দুইজন, খুলনা রেঞ্জে একজন ও রংপুর রেঞ্জে ১১ জনকে সাজা দিয়েছে ভ্রাম্যমাণ আদালত। সাজাপ্রাপ্তদের সবাইকে সরাসরি কারাগারে  পাঠিয়ে দেয়া হয়েছে। পুলিশের একাধিক সূত্র জানিয়েছে, গাড়ি ভাঙচুর, পুলিশের কাজে বাধা দান, অগ্নিসংযোগ ও বিশৃঙ্খলা সৃষ্টির অভিযোগে তাদের গ্রেফতার করা হয়েছে। গ্রেফতারকৃতদের বিরুদ্ধে নিয়মিত মামলা দায়ের করে আগামীকাল আদালতে পাঠানো হবে। এর আগে গত শনিবার রাজধানীতে ৫৪ ব্যক্তিকে হরতাল কানেকশনে গ্রেফতার করা হয়।